
ОТНОСНО: проект на Постановление на Министерския съвет за одобряване на допълнителни разходи по бюджета на Министерството на културата за 2016 година за изплащане на минимални диференцирани размери на паричните средства за физическо възпитание и спорт


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане Постановление на Министерския съвет за одобряване на допълнителни разходи по бюджета на Министерството на културата за 2016 година за изплащане на минимални диференцирани размери на паричните средства за физическо възпитание и спорт.
С постановлението се осигуряват средства за подпомагане на дейностите в училищата по изкуствата и по културата, свързани с подготовката и участието на учениците в учебната и спортно-състезателната дейност.
Целта е да се укрепят нагласите и да се създаде мотивация за системни занимания с физически упражнения и спорт. 
Средствата се предоставят във връзка с изпълнение на политиките в областта на ученическия спорт, насочен към оптимизиране на двигателния режим, учебно- тренировъчната, спортно-състезателната дейност и материално-техническото им обезпечаване и са определени по реда на Постановление № 129 на Министерския съвет от 11.07.2000 г. за определяне на минимални диференцирани размери на паричните средства за физическо възпитание и спорт, които се осигуряват от държавния бюджет и от бюджетите на общините (Обн., ДВ, бр. 58 от 18.07.2000 г.).
Средствата се определят на база на разработени от държавните училища по изкуствата и по културата проекти за подпомагане физическото възпитание и спорта на учениците в дневна форма на обучение. Необходимите средства се осигуряват ежегодно със Закона за държавния бюджет и се разходват на базата на представени разчети за броя на учениците в училищата, в размер на 2 лв. за дете и на 3 лв. за ученик. 
Средствата, необходими за 2016 г., за държавните училища по изкуствата и по културата, финансирани от Министерството на културата, са в размер на 25 020 лв. 
Проектът на акт не въвежда норми на европейското право, поради което не се изготвя справка за съответствието му с него. 
Проектът на постановлението не изисква осигуряване на допълнителни финансови ресурси и няма да доведе до пряко и/или косвено въздействие върху държавния бюджет. 
	Проектът на Постановление е публикуван на интернет страницата на Министерството на културата, заедно с доклада към него на основание чл. 26, ал. 2 от Закона за нормативните актове. 

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Предвид гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерския съвет да приеме предложения проект на постановление.

